b"\n_START_ARTICLE_\nEsgl\xc3\xa9sia de Sant Antoni (Valls)\n_START_SECTION_\nDescripci\xc3\xb3\n_START_PARAGRAPH_\nEdifici de planta basilical, d'una nau de quatre trams amb capelles laterals. Els suports s\xc3\xb3n pilars. La nau i els bra\xc3\xa7os del creuer es cobreixen amb volta de can\xc3\xb3 amb llunetes, el creuer amb c\xc3\xbapula sobre petxines i la capella major amb can\xc3\xb3 i recolt\xc3\xb3._NEWLINE_La portada de la fa\xc3\xa7ana presenta una obertura rectangular decorada amb motllures. Damunt es troba un n\xc3\xadnxol d'arc de mig punt amb la imatge de Sant Antoni i a sobre d'aquest, hi ha dues obertures circulars. L'acabament de la fa\xc3\xa7ana es soluciona mitjan\xc3\xa7ant arcs contraposats que formen cornisa. _NEWLINE_L'edifici presenta una torre amb quatre cossos situada als peus de la dreta de l'esgl\xc3\xa9sia. L'obra \xc3\xa9s de ma\xc3\xa7oneria arrebossada i grans carreus de pedra a la part inferior i a la cantonada.\n_START_SECTION_\nHist\xc3\xb2ria\n_START_PARAGRAPH_\nA finals del segle XIII l'orde de Sant Antoni Abad tenia l'hospital i l'esgl\xc3\xa9sia en el lloc on actualment est\xc3\xa0 la casa de la Vila. En el segle XVIII s'edific\xc3\xa0 l'actual esgl\xc3\xa9sia de Sant Antoni Abad. Hi ha diferents opinions sobre la data concreta. Segons F. Puigjaner l'esgl\xc3\xa9sia fou bene\xc3\xafda el 9 de desembre de 1726, mentre que Fidel de Moragas d\xc3\xb3na com a data de la benedicci\xc3\xb3 el 13 de gener de 1753."